Eu sunt doctor pediatru oncolog
și cercetător de celule stem la Universitatea Stanford,
unde am lucrat cel mai mult la transplantul de măduvă.
Inspirat de Jill Bolte Taylor anul trecut,
nu am adus un creier de om,
dar am adus un litru de măduvă osoasă.
Măduva osoasă este ceea ce folosim de fapt
ca să salvăm viețile a zeci de mii de pacienți,
majoritatea cu afecțiuni maligne ca leucemia, cancerul limfatic
și alte boli.
Acum câțiva ani, în timpul cercetărilor mele de la Stanford,
eram în sala de operații. Îl avem pe Bob aici,
care este un donator voluntar.
Îi trimitem măduva în partea cealaltă a țării
ca să salvăm un copil cu leucemie.
Deci cum extragem măduva osoasă ?
Avem o echipă întreagă: anestezist, asistente,
și încă un doctor.
Bob e pe masă și luăm acest ac,
unul nu foarte mare,
și, în continuare,
îl introducem prin țesutul moale,
forțându-l să pătrundă în osul tare,
în "tuchus", un termen medical,
și aspirăm cam 10 ml din măduva osoasă,
de fiecare dată cu o seringă.
O predăm asistentei. Ea o colectează într-un vas.
Îmi dă înapoi seringa. Și repetăm procesul.
Aproximativ de 200 de ori.
Spre final, începe să mă doară brațul și îmi apar bătături la mână.
Ca să nu mai vorbim de Bob,
al cărui posterior seamănă mai mult
cu un șvaițer.
Această procedură nu s-a schimbat de aproximativ 40 de ani.
Și probabil există o modalitate mai bună de a face asta.
Așa că m-am gândit la o abordare cât mai puțin invazivă
și la un nou dispozitiv numit Marrow Miner.
Acesta este.
Aici vedeți cum funcționează Marrow Miner.
Pacientul nostru transparent...
În loc să străpungem osul de zeci de ori,
intrăm doar o dată, în fața șoldului sau în spatele lui.
Și avem un cateter flexibil
cu o buclă de sârmă în vârf care intră în interiorul măduvei
și urmărește conturul șoldului, pe măsură ce avansează.
Asta îți permite să aspiri foarte rapid
măduva osoasă printr-o singură gaură.
Putem face mai multe inserții prin aceeași gaură.
Nu e nevoie de roboți.
Și așa, foarte rapid, Bob se va alege doar cu o înțepătură, o anestezie locală,
făcându-i-se recoltarea în ambulatoriu.
Am făcut câteva prototipuri. Am primit o mică bursă la Stanford.
Și m-am jucat puțin cu acest prototip.
Și membrii echipei noastre au dezvoltat această tehnologie.
Până la urmă, am făcut niște studii pe animale.
Am aflat, spre surprinderea noastră, nu numai că am scos măduva,
dar am obținut și de 10 ori mai multă activitate a celulelor stem
cu Marrow Miner în comparație cu dispozitivul obișnuit.
Dispozitivul tocmai a fost aprobat de FDA anul trecut.
Aici avem o înregistrare de la un pacient. Puteți vedea cum urmărește curbele șoldului.
Aici vor fi două inserții, în același pacient, prin aceeași gaură.
Aceasta a fost făcută cu anestezie locală, în ambulatoriu.
Am obținut, din nou, de 3-6 ori mai multe celule stem
decât prin metoda standard aplicată aceluiași pacient.
De ce ar trebui să ne pese? Măduva osoasă e o sursă foarte bogată de celule stem.
Știți cu toții despre celulele stem embrionare.
Au un mare potențial dar încă nu au intrat în faza de testare.
Celulele stem adulte sunt peste tot în corpul nostru,
incluzând celulele stem din măduva osoasă,
pe care o folosim ca formă de terapie
de peste 40 de ani.
În ultimul deceniu a avut loc o explozie de utilizare
a celulelor stem din măduva osoasă pentru tratarea altor boli,
cum ar fi bolile cardiovasculare,
în ortopedie, reconstrucția țesuturilor,
chiar și în neurologie pentru tratarea bolii Parkinson
și a diabetului.
Anul acesta am început să-l comercializăm
pe Marrow Miner 2.0.
Sperăm ca acesta sa recolteze mai multe celule stem,
care s-ar transpune în rezultate mai bune.
Ar putea încuraja mai mulți oameni să fie
donatori de măduvă osoasă.
Chiar ai putea să-ți păstrezi
celulele stem din măduvă, atunci când ești tânăr și sănătos,
pentru a le folosi pe viitor dacă vei avea nevoie.
Și nu în ultimul rând, avem aici o poză a
supraviețuitorilor transplantelor de măduvă osoasă,
care se întâlnesc în fiecare an la Stanford.
Să sperăm că această tehnologie ne va ajuta
să avem mai mulți asemenea supraviețuitori în viitor.
Mulțumesc.
(Aplauze)